Document ID: 32010R0635

ΚΑΝΟΝΙΣΜΌΣ (ΕΕ) αριθ. 635/2010 ΤΗΣ ΕΠΙΤΡΟΠΉΣ
της 19ης Ιουλίου 2010
σχετικά με την έναρξη της διαδικασίας χορήγησης πιστοποιητικών εξαγωγής για τα τυριά που πρέπει να εξαχθούν το 2011 στις Ηνωμένες Πολιτείες της Αμερικής στο πλαίσιο ορισμένων ποσοστώσεων της ΓΣΔΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 171 παράγραφος 1, σε συνδυασμό με το άρθρο 4,
Εκτιμώντας τα ακόλουθα:
(1)
Στο τμήμα 2 του κεφαλαίου III του κανονισμού (ΕΚ) αριθ. 1187/2009 της Επιτροπής, της 27ης Νοεμβρίου 2009, για καθορισμό των ειδικών λεπτομερειών εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων (2) προβλέπεται ότι τα πιστοποιητικά εξαγωγής για τυριά εξαγόμενα προς τις Ηνωμένες Πολιτείες της Αμερικής ως μέρος των ποσοστώσεων βάσει των συμφωνιών που έχουν συναφθεί κατά τη διάρκεια πολυμερών εμπορικών διαπραγματεύσεων είναι δυνατό να κατανέμονται με ειδική διαδικασία με την οποία μπορεί να ορίζονται προτιμώμενοι εισαγωγείς στις ΗΠΑ.
(2)
Η εν λόγω διαδικασία πρέπει να αρχίσει για τις εξαγωγές κατά το έτος 2011 και θα πρέπει να καθοριστούν οι σχετικοί προς αυτές συμπληρωματικοί κανόνες.
(3)
Στο πλαίσιο της διαχείρισης των εισαγωγών, οι αρμόδιες αρχές των Ηνωμένων Πολιτειών της Αμερικής κάνουν διάκριση μεταξύ της συμπληρωματικής ποσόστωσης που χορηγήθηκε στην Ευρωπαϊκή Κοινότητα στο πλαίσιο του Γύρου της Ουρουγουάης και των ποσοστώσεων που προκύπτουν από τον Γύρο του Τόκιο. Τα πιστοποιητικά εξαγωγής θα πρέπει να χορηγούνται συνεκτιμώντας την επιλεξιμότητα αυτών των προϊόντων για τις εν λόγω ποσοστώσεις των ΗΠΑ όπως περιγράφεται στο Εναρμονισμένο Δασμολόγιο των Ηνωμένων Πολιτειών της Αμερικής.
(4)
Με στόχο την εξαγωγή της ανώτατης ποσότητας στο πλαίσιο των ποσοστώσεων για τις οποίες υπάρχει μέτριο ενδιαφέρον, πρέπει να επιτραπούν οι αιτήσεις που αφορούν τη συνολική ποσότητα της ποσόστωσης.
(5)
Για λόγους ασφάλειας δικαίου και σαφήνειας, θα πρέπει να καθορισθεί ότι τα μέτρα που προβλέπει ο παρών κανονισμός θα παύσουν να ισχύουν περί τα τέλη του 2011.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Διαχειριστικής Επιτροπής για την Κοινή Οργάνωση των Γεωργικών Αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πιστοποιητικά εξαγωγής για τα προϊόντα που υπάγονται στον κωδικό ΣΟ 0406 και παρατίθενται στο παράρτημα Ι του παρόντος κανονισμού και τα οποία πρόκειται να εξαχθούν στις Ηνωμένες Πολιτείες της Αμερικής το 2011 στο πλαίσιο των ποσοστώσεων που προβλέπονται στο άρθρο 21 του κανονισμού (ΕΚ) αριθ. 1187/2009 εκδίδονται σύμφωνα με τις διατάξεις του τμήματος 2 του κεφαλαίου ΙΙΙ του εν λόγω κανονισμού και με τις διατάξεις του παρόντος κανονισμού.
Άρθρο 2
1. Οι αιτήσεις για τα πιστοποιητικά που αναφέρονται στο άρθρο 22 του κανονισμού (ΕΚ) αριθ. 1187/2009 (εφεξής «αιτήσεις») υποβάλλονται στις αρμόδιες αρχές από την 1η έως τις 10 Σεπτεμβρίου 2010 το αργότερο.
2. Οι αιτήσεις γίνονται δεκτές μόνον εφόσον περιλαμβάνουν όλες τις πληροφορίες που αναφέρονται στο άρθρο 22 του κανονισμού (ΕΚ) αριθ. 1187/2009 και συνοδεύονται από τα έγγραφα που αναφέρονται στις εν λόγω διατάξεις.
Στην περίπτωση κατά την οποία, για την ίδια ομάδα προϊόντων που αναγράφονται στη στήλη 2 του παραρτήματος Ι του παρόντος κανονισμού, η διαθέσιμη ποσότητα κατανέμεται μεταξύ της ποσόστωσης του Γύρου της Ουρουγουάης και της ποσόστωσης του Γύρου του Τόκιο, οι αιτήσεις πιστοποιητικών επιτρέπεται να αφορούν μία μόνο από αυτές τις ποσοστώσεις και θα αναφέρουν τη σχετική ποσόστωση, ταυτοποιώντας την ομάδα του προϊόντος και την ποσόστωση που αναγράφεται στη στήλη 3 του εν λόγω παραρτήματος.
Οι πληροφορίες που αναφέρονται στο άρθρο 22 του κανονισμού (ΕΚ) αριθ. 1187/2009 παρουσιάζονται σύμφωνα με το υπόδειγμα που παρατίθεται στο παράρτημα ΙΙ του παρόντος κανονισμού.
3. Όσον αφορά τις ποσοστώσεις που ορίζονται ως 22-Τόκιο, 22-Ουρουγουάη, 25-Τόκιο και 25-Ουρουγουάη στο παράρτημα Ι στήλη 3, οι αιτήσεις πρέπει να αφορούν τουλάχιστον 10 τόνους και να μην υπερβαίνουν τη διαθέσιμη ποσότητα στο πλαίσιο της σχετικής ποσόστωσης όπως ορίζεται στη στήλη 4 του εν λόγω παραρτήματος.
Όσον αφορά τις άλλες ποσοστώσεις που αναφέρονται στο παράρτημα Ι στήλη 3, οι αιτήσεις πρέπει να αφορούν τουλάχιστον 10 τόνους και να μην υπερβαίνουν το 40 % της διαθέσιμης ποσότητας στο πλαίσιο της σχετικής ποσόστωσης όπως ορίζεται στη στήλη 4 του εν λόγω παραρτήματος.
4. Οι αιτήσεις γίνονται δεκτές μόνον εφόσον οι αιτούντες δηλώνουν γραπτώς ότι δεν έχουν υποβάλει άλλες αιτήσεις για την ίδια ομάδα προϊόντων και για την ίδια ποσόστωση και δεσμεύονται να μην υποβάλουν.
Αν ένας αιτών υποβάλλει περισσότερες αιτήσεις για την ίδια ομάδα προϊόντων και για την ίδια ποσόστωση σε ένα ή περισσότερα κράτη μέλη, καμία αίτησή του δεν γίνεται δεκτή.
Άρθρο 3
1. Τα κράτη μέλη κοινοποιούν στην Επιτροπή, εντός πέντε εργάσιμων ημερών από τη λήξη της περιόδου υποβολής των αιτήσεων, τις αιτήσεις που υποβλήθηκαν για καθεμία από τις ομάδες προϊόντων και, κατά περίπτωση, τις ποσοστώσεις που αναγράφονται στο παράρτημα Ι.
Όλες οι κοινοποιήσεις, συμπεριλαμβανομένων των κοινοποιήσεων «ουδέν», πραγματοποιούνται με φαξ ή με ηλεκτρονικό ταχυδρομείο σύμφωνα με το υπόδειγμα που παρατίθεται στο παράρτημα ΙΙΙ.
2. Η κοινοποίηση περιλαμβάνει για κάθε ομάδα, και, κατά περίπτωση, για κάθε ποσόστωση:
α)
κατάλογο των αιτούντων·
β)
τις αιτούμενες ποσότητες από κάθε αιτούντα με ανάλυση ανά κωδικό προϊόντος της Συνδυασμένης Ονοματολογίας και ανά κωδικό του Εναρμονισμένου Δασμολογίου των Ηνωμένων Πολιτειών της Αμερικής (2010)·
γ)
το όνομα και τη διεύθυνση του εισαγωγέα που ορίζεται από τον αιτούντα.
Άρθρο 4
Η Επιτροπή, κατ’ εφαρμογή των διατάξεων του άρθρου 23 παράγραφος 1 του κανονισμού (ΕΚ) αριθ. 1187/2009, αποφασίζει αμελλητί την κατανομή των πιστοποιητικών και ενημερώνει σχετικά τα κράτη μέλη το αργότερο έως τις 31 Οκτωβρίου 2010.
Τα κράτη μέλη κοινοποιούν στην Επιτροπή, εντός πέντε εργάσιμων ημερών από τη δημοσίευση των συντελεστών χορήγησης των πιστοποιητικών, για κάθε ομάδα και, κατά περίπτωση, για κάθε ποσόστωση, τις ποσότητες που χορηγήθηκαν ανά αιτούντα, σύμφωνα με το άρθρο 23 παράγραφος 2 του κανονισμού (ΕΚ) αριθ. 1187/2009.
Η κοινοποίηση πραγματοποιείται με φαξ ή με ηλεκτρονικό ταχυδρομείο σύμφωνα με το υπόδειγμα που παρατίθεται στο παράρτημα IV του παρόντος κανονισμού.
Άρθρο 5
Οι πληροφορίες που κοινοποιούνται δυνάμει του άρθρου 3 του παρόντος κανονισμού και του άρθρου 22 του κανονισμού (ΕΚ) αριθ. 1187/2009 ελέγχονται από τα κράτη μέλη πριν από την έκδοση των πιστοποιητικών και το αργότερο έως τις 15 Δεκεμβρίου 2010.
Εάν διαπιστωθεί ότι έχουν παρασχεθεί ανακριβείς πληροφορίες από επιχειρηματία στον οποίο έχει χορηγηθεί πιστοποιητικό, το εν λόγω πιστοποιητικό ακυρώνεται και η εγγύηση καταπίπτει. Τα κράτη μέλη κοινοποιούν αμελλητί το γεγονός στην Επιτροπή.
Άρθρο 6
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Η ισχύς του λήγει στις 31 Δεκεμβρίου 2011.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη.
Βρυξέλλες, 19 Ιουλίου 2010.

Labels: 3
17
18
6